**Otvorene prijave za novu generaciju Helem Nejse Talent Akademije**

Helem Nejse Talent Akademija otvara prijave za drugo izdanje regionalne ljetne škole namijenjene mladima iz kreativnih industrija. Akademija će biti održana od **2. do 9. avgusta 2025. godine u Sarajevu**, na više od deset lokacija.

Nakon uspješnog prvog izdanja koje je okupilo 60 mladih kreativaca iz Bosne i Hercegovine, Srbije, Hrvatske i Crne Gore, Talent Akademija i ove godine nastavlja s misijom povezivanja i edukacije mladih talenata iz regije.

Učesnici će imati priliku razvijati svoje vještine kroz jedan od pet specijaliziranih programa:

* **Grafički dizajn i animacija:** Učesnici će istraživati tipografiju, ilustraciju, plakat, brendiranje i osnove animacije, radeći na konkretnim zadacima uz mentorstvo iskusnih stručnjaka iz dizajna i vizuelne umjetnosti.
* **Kreativno pisanje – Komedija:** Učesnici će analizirati komediju kao žanr i razvijati vlastite tekstove uz podršku mentora iz svijeta pisanja, glume i režije, fokusirajući se na stvaranje originalnog komičnog sadržaja.
* **Novinarstvo i dokumentarni film:** Program kombinuje istraživačko novinarstvo s produkcijom dokumentarnog sadržaja. Učesnici rade sa mobilnim uređajima i dostupnom opremom, razvijajući projekte koji povezuju činjenice, emociju i vizualni izraz.
* **Primijenjena muzička produkcija:** Sedam dana praktičnog rada u profesionalnim studijima – od pop muzike do zvuka za film, video igre i pozorište.
* **IT - Razvoj računarskih igara:** Učesnici prolaze kroz teme kao što su gameplay dizajn, razvoj narativa, korisničko iskustvo i produkcija, a kulminacija je timski Game Jam izazov koji povezuje sve naučeno.

Programi uključuju teorijska predavanja, praktične radionice, zadatke i mentorski rad a odvijaju se u manjim grupama kako bi se osigurala kvaliteta rada i individualna podrška. Polaznici svih pet programa zajednički će učestvovati na sesijama kritičkog mišljenja.

Svoja znanja i iskustva sa učesnicima će podijeliti eminentni predavači i stručnjaci iz prakse. Njih oko 50, među kojima su: Galeb Nikačević – Agelast, Nedžad Begović, Ana Krstajić, Tomislav Primorac, Toni Huml, Luka Jovanović – Luxonee, uz čitav niz poznatih imena iz kreativnih industrija.

Akademija je otvorena za mlade od **18 do 27 godina** koji se već nalaze unutar ili uz rub kreativnih industrija – bilo kao studenti, freelanceri ili početnici u struci. **Broj mjesta je ograničen, a Akademija je za sve učesnike potpuno besplatna.**

**Prijave su otvorene do 8. juna**, a svi detalji o programu, predavačima i načinu apliciranja nalaze se na web stranici: [www.talentakademija.ba](https://www.talentakademija.ba)